V. Veteška, podpredseda NR SR: (2005-10-26):
Teraz nasleduje prvé čítanie o návrhu poslanca Národnej rady Slovenskej republiky Karola Ondriaša na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov (tlač 1333). Návrh na rozhodnutie na pridelenie výborom je pod č. 1344. Pán poslanec Ondriaš, máte slovo. K. Ondriaš, poslanec: Ďakujem za slovo. Vážený pán predsedajúci, kolegyne, kolegovia, dovoľte mi, aby som uviedol návrh novely zákona Obchodného zákonníka, je to tlač 1333. Všetci vieme, že na Slovensku vládne korupcia a organizované zločinecké skupiny v podnikaní. To som si ja nevymyslel, toto sa hovorí v správe o bezpečnostnej situácii v Slovenskej republike za rok 2004, ktorú sme prerokúvali v Národnej rade v júli 2005. A v správe sa ďalej hovorí a toto pokladám za veľmi dôležité a budem citovať: „Zločinecké skupiny páchali násilnú majetkovú a ekonomickú kriminalitu s úzkym prepojením na legálne formy podnikania, ktorým skrývajú svoje nelegálne aktivity a zisky z nich. Tieto aktivity prebiehajú prostredníctvom účelovo zakladaných firiem, ktoré po nákupe a predaji rôznych komodít zničia svoju účtovnícku evidenciu a následne je firma prepísaná na bieleho koňa, respektíve zlikvidovaná. Aktíva firmy sú prenesené v legálnej forme na iné spoločnosti, ktoré majú potom vysoký obrat“. Koniec citácie z predloženej správy. Vy všetci dobre viete, že to tak ide, a mnohí z vás to viete aj z vlastnej skúsenosti. Tieto zákony do Obchodného zákonníka tam boli dodané po roku 1989 s jediným cieľom, aby na Slovensku vládla korupcia a aby organizované zločinné skupiny mohli fungovať v podnikaní. Takže ešte raz, bolo to tam účelovo dané. Keď budem dokumentovať celú správu o bezpečnostnej situácii, táto správa jednoducho hovorí, že súčasná legislatíva dovoľuje činnosť zločineckých skupín v podnikaní. Cieľom predloženej novely zákona je upraviť tak legislatívu, aby zabránila legálnu činnosť zločineckých skupín v podnikaní. Cieľom navrhovanej novely zákona je zabrániť, aby zločinecké skupiny páchali násilnú majetkovú a ekonomickú kriminalitu s úzkym prepojením na legálne formy podnikania, ktorým skrývajú svoje nelegálne aktivity a zisky z nich. Doteraz legislatívne nie je upravená zadlženosť a vysporiadanie záväzkov zaniknutej spoločnosti s ručením obmedzeným vo väzbe na inú spoločnosť s ručením obmedzeným. Legislatívne nie je upravené ani špekulatívne prelievanie kapitálu z jednej spoločnosti do druhej spoločnosti ako aj zakladanie novej spoločnosti alebo vkladanie podielu fyzickou osobou do inej spoločnosti za účelom bezdôvodného obohatenia. Ja by som vás stručne oboznámil s tým, čo novela zákona obsahuje. Aby sa znemožnilo prelievanie kapitálu, aktív a vedomé zabezpečenie zániku pasív podnikateľa, ktorý podniká formou ako právnická osoba, spoločnosť s ručením obmedzeným, v novele zákona sa navrhuje vložiť ustanovenie, do Občianskeho zákonníka, ktoré to znemožní a pritom sa zachováva princíp obmedzeného ručenia spoločníka. Po druhé, súčasne ustanovenie § 262 Obchodného zákonníka umožňuje zmluvným stranám dohodnúť sa, aby ich záväzkové vzťahy, aj keď majú charakter občianskoprávnych vzťahov, boli spravované Obchodným zákonníkom. Fyzická osoba, ktorá nepodniká a je v takomto zmluvnom vzťahu s fyzickou podnikateľskou osobou alebo právnickou podnikateľskou osobou, je v nevýhodnom vzťahu, pretože sa musí podriadiť oveľa tvrdším právnym podmienkam, ktoré v predmetnej právnej veci vyplývajú z Obchodného zákonníka. V záujme ochrany fyzickej osoby nepodnikateľa v novele zákona sa navrhuje vypustenie ustanovenia § 262 Obchodného zákonníka, čo má za následok aj vypustenie citácie tohto paragrafu, v § 263 tohto zákona. Okrem iného návrh novely zákona ruší tiché spoločnosti. Právny inštitút tichého spoločenstva, ktorý je súčasťou nášho právneho poriadku, umožňuje zákonne sústrediť u podnikateľa určitý rozsah voľných prostriedkov na širokej zmluvnej voľnosti, ktorého výsledkom môže byť netransparentné podnikanie, pranie špinavých peňazí, daňové úniky, zastrešenie špekulatívneho zahraničného kapitálu, úžera a páchanie rôznej organizovanej trestnej činnosti až s mafiánskym prepojením. Môže to byť preto, lebo v podnikaní, v tichých spoločenstvách sa môžu stretnúť záujmy podnikateľa, mafiána, vyšetrovacieho orgánu, prokurátora, sudcu a politika. Preto v novele zákona sa navrhuje z Obchodného zákonníka vypustiť ustanovenia o tichých spoločnostiach, čo v praxi znamená, že tiché spoločnosti nebudú existovať. Vážené pani poslankyne, vážení páni poslanci, ako som v úvode spomenul, súčasná legislatíva dovoľuje činnosť zločineckých skupín v podnikaní a vy to dobre viete. Cieľom návrhu zákona je zabrániť činnosti týchto zločineckých skupín v podnikaní. Preto verím, že poslankyne a páni poslanci, ktorí verbálne vždy odsudzujú korupciu, klientelizmus, činnosť zločineckých skupín, dokážu, že to myslia vážne aj v tomto prípade a budú hlasovať za návrh novely zákona. Pani poslankyne a páni poslanci, ja som vám rád opäť pripomenul, že v Národnej rade Slovenskej republiky neochraňujete záujmy slovenských a zahraničných podvodníkov, ako ste si už niektorí zvykli, ale máte ochraňovať záujmy občanov Slovenska. Áno, my poslanci máme v Národnej rade Slovenskej republiky ochraňovať záujmy občanov Slovenska. Ešte raz som to zopakoval pre tých, ktorí tomu prvýkrát nerozumeli, a v tom nech nám rozumní a čestní ľudia pomáhajú. Skončil som, pán predsedajúci.